Jättisuosion saavuttanut Tohlopin luistelurata houkutteli tamperelaiset tapaninpäivänä liikkeelle – "Monesti jää on täällä parempi kuin Näsijärvellä"

Tapaninpäivänä on perinteisesti laitettu kinkut ja lanttulaatikot sulamaan, ja niin tehtiin tänäkin vuonna. Kun pilvipeitekin alkoi repeillä, moni pakkasi luistimet takakonttiin ja suuntasi Tohlopin luistinradalle. Kalkussa asuva Kujalan perhe totutteli Tohlopin jäähän ensimmäistä kertaa tänä talvena. –Ajateltiin, että kun aurinko rupesi paistamaan ja eletään vielä joulun päiviä, on hyvä hetki tulla ulkoilemaan. Aika priima kelihän täällä on, Mikko Kujala sanoi. Tohlopin luistelurata on auki kolmatta talvea. Lyhyessä ajassa siitä on tullut todella suosittu ulkoliikuntapaikka. Keskiviikkona puolen päivän aikaan jäällä viiletti varovaisesti arvioiden toistasataa luistelijaa. –Väkeä käy täällä paljon. Olemme joskus käyneet Näsijärvelläkin, mutta sijainniltaan Tohloppi on meille parempi. Viime talvena kävimme täällä viitisen kertaa luistelemassa ja hiihtämässä, Kujala kertoi. Tohlopille aurattu rata on hieman yli kolme kilometriä pitkä. Lentävänniemeläisellä Juha Moisiolla oli puolen päivän korvilla jo kaksi kierrosta takana. Himoluistelijaksi paljastunut Moisio kertoi pistäytyvänsä järvellä jopa ruokatunnilla. –Kyllä ainakin kolmannen kierroksen vielä tänään kierrän. Viime vuonna luistelin 450 kilometriä kevään aikana. Tapaninpäivänä jää oli Moision mukaan loistokunnossa. –Eilen sopivasti aurattiin loskalumi pois radalta, ja illan tuuli kiillotti jään. Monesti jää on täällä parempi kuin Näsijärvellä, koska vesi jäätyy paikalleen. Kaupinojalla pinta jäätyy pikkuhiljaa ja kerää aahtojäätä päälle. Sitten se on ropeloa. Tänä vuonna Näsijärven jäätymistä luistelukuntoon pitää vielä odotella. Joulupäivän vastaisena yönä ja joulupäivänä Näsijärven selkä oli jopa auennut aiempaa enemmän tuulisen sään ja vesisateen vuoksi. Tammikuun 11. päivä Tohlopilla avataan noin kilometrin pituinen valaistu luistelurata. Sen uskotaan houkuttelevan lisää iltakäyttäjiä. Päiväkävijöitä ei erikseen tarvitse houkutella. Luisteluradan maine on kiirinyt jo Tampereen rajojen ulkopuolelle. Noora Lehtonen ja Tia Kinnunen olivat saapuneet Tohlopille Nokialta. –Ajateltiin, että kun on ollut juttua tästä, niin päätettiin käydä testaamassa, millainen rata on. Aikamoista räpiköimistähän se oli. Siitä on aikaa, kun viimeksi oli luistimilla, Lehtonen kertoi. Kokemus oli silti mieluinen. –Suunnittelimme jo, että tulemme ehdottomasti uudelleen.